
1. Projekta pamatojums un mērķis
Projekta mērķis ir pilnveidot Starptautisko kravu loģistikas un ostu informācijas sistēmu (SKLOIS), kas pilda Latvijas valsts jūras vienloga sistēmas (Maritime National Single Window – MNSW) funkcijas, lai nodrošinātu Eiropas Parlamenta un Padomes Regulas (ES) 2019/1239 par Eiropas Jūras vienloga sistēmas vidi (EMSWe) prasību pilnīgu un ilgtspējīgu izpildi Latvijā.
SKLOIS/MNSW ietvarā tiks integrēts Eiropas Komisijas nodrošinātais ziņošanas saskarnes modulis (Reporting Interface Module – RIM), nodrošināta savietojamība ar lietotāju reģistrācijas un piekļuves pārvaldības risinājumu (User Registry and Access Management – URAM), EMSWe kopīgajām datubāzēm, SafeSeaNet un, ja analžes laikā tiks pieņemts attiecīgs arhitektūras lēmums, arī ar kopīgā adresācijas pakalpojuma (Common Addressing Service – CAS) valsts publicētāja mezglu.
Manuālās ziņošanas grafiskā lietotāja saskarne (GUI) tiks nodrošināta vienotā vidē ar Ostu platformu kā skaidri noteikta SKLOIS/MNSW sastāvdaļa (apakšsistēma), saglabājot Satiksmes ministrijas vienotu atbildību par MNSW darbību, drošību, datu pārvaldību un atbilstību regulas prasībām.

2. Projekta mērķi
· Nodrošināt EMSWe regulas prasībām atbilstošu, tehniski stabilu un drošu Latvijas MNSW/SKLOIS risinājumu.
· Nodrošināt vienotu un lietotājiem ērtu darba vidi kuģu formalitāšu kārtošanai Latvijas ostās, izmantojot vienotu autentifikāciju un saskaņotus biznesa procesus.
· Integrēt SKLOIS, Ostu platformu un kompetento iestāžu informācijas sistēmas, nodrošinot nepārtrauktu datu apmaiņu ar Eiropas Komisijas un EMSA uzturētajiem EMSWe kopīgajiem komponentiem.
· Novērst esošās neatbilstības un nodrošināt pilnu formalitāšu, datu elementu, biznesa noteikumu un atbildes ziņojumu pārklājumu.
· Nodrošināt pārskatāmu sistēmas pārvaldības, uzturēšanas, kiberdrošības, incidentu vadības un finansēšanas modeli pēc projekta pabeigšanas.

3. Arhitektūras un atbildības pamatprincipi
SKLOIS ir Latvijas MNSW kodols un valsts informācijas sistēma, projekta ietvarā netiek veidotas jaunas vai no SKLOIS nodalītas sistēmas. Ziņojumapmaiņas nodrošināšanai tiek integrēta, konfigurēta, testēta un uzturēta Eiropas Komisijas nodrošinātā RIM programmatūras pakotne. URAM izmantošanas modelis jāapstiprina arhitektūras lēmumā, nosakot lietotāju reģistrācijas iestādi, autentifikācijas mehānismu, EORI un elektronisko zīmogu pārbaudes procesu. CAS nav automātiski obligāta MNSW pamatkomponente. Lēmums par CAS izmantošanu vēl nav pieņemts.
Ostu platformas GUI un ar to saistītā funkcionalitāte tiek iekļauta kopējā MNSW arhitektūrā ar skaidri noteiktām sistēmu robežām, datu plūsmām, īpašumtiesībām, SLA, incidentu vadību un izstāšanās kārtību. Tajā skaitā, katram datu elementam un procesam tiek noteikts autoritatīvais datu avots, datu pārzinis, datu saņēmējs un tehniskā saskarne.

4. Projekta galvenās aktivitātes un laika grafiks
4.1. Pārvaldība, arhitektūra un sagatavošanās darbi (2026. gada 2.–4. ceturksnis)
· Apstiprināt mērķa arhitektūru un kompetenču sadalījumu starp SM, VSIA “Latvijas Jūras administrācija”, Ostu platformas atbildīgo juridisko personu un kompetentajām iestādēm.
· Izvērtēt, vai pārplānotā arhitektūra un termiņi atbilst projekta pasei, projekta iesniegumam, finansēšanas līgumam un spēkā esošajam normatīvajam regulējumam; nepieciešamības gadījumā sagatavot grozījumus.
· Noslēgt sadarbības līgumu ar konkrēti identificētu Ostu platformas atbildīgo juridisko personu, nosakot funkcionalitāti, SLA, pieejamību, drošību, datu aizsardzību, pirmkoda un intelektuālā īpašuma tiesības, finansēšanu, uzturēšanu, incidentu un izmaiņu vadību, risinājuma pārņemšanu un izstāšanās kārtību.
· Piesaistīt neatkarīgu konsultantu lietotāju vajadzību analīzei, mērķa arhitektūras un tehniskās specifikācijas izstrādei, kā arī autoruzraudzībai.
· Izveidot projekta pārvaldības struktūru, lēmumu pieņemšanas kārtību, risku reģistru, izmaiņu vadību un regulāru atskaišu mehānismu.

4.2. Esošās situācijas audits un tehnisko specifikāciju izstrāde (2026. gada 3.–4. ceturksnis–2027. gada 2. ceturksnis)
· Veikt SKLOIS funkcionalitātes, tehnoloģiju, integrāciju, datu kvalitātes, uzturēšanas, veiktspējas, kiberdrošības un darbības nepārtrauktības auditu.
· Izstrādāt pilnu EMSWe formalitāšu un saskarņu pārklājuma matricu, aptverot Savienības, starptautiskās un nacionālās formalitātes, kompetentās iestādes, datu elementus, biznesa noteikumus, iesniegšanas kanālus, atbildes ziņojumus, integrējamās sistēmas, testēšanas un produkcijas termiņus.
· Veikt lauku līmeņa GAP analīzi starp aktuālo EMSWe datu kopu un nacionālajām sistēmām, iekļaujot datu migrācijas un datu kvalitātes sakārtošanas prasības.
· Detalizēti modelēt MNSW biznesa procesus un saskarnes ar VID, Valsts robežsardzi, VVD, PVD, NBS Jūras spēku Krasta apsardzes dienestu, CSP, ostu sistēmām, SafeSeaNet, EMSWe kopīgajām datubāzēm un citām iesaistītajām sistēmām.
· Sagatavot tehnisko specifikāciju galvenajam izstrādes iepirkumam, ietverot funkcionālās, nefunkcionālās, drošības, testēšanas, migrācijas, nodošanas, garantijas un uzturēšanas prasības.

4.3. Paātrinātais PoUS darba virziens (2026. gada 3. ceturksnis–2027. gada februāris)
· Atsevišķi no galvenā izstrādes cikla izstrādāt un ieviest MNSW savienojumu ar Savienības statusa apliecinājuma sistēmu (PoUS) vai apstiprinātu nacionālo starprisinājumu.
· Saskaņot datu plūsmas un atbildības modeli ar VID, novēršot dubultas datu iesniegšanas un pārbaudes risku.
· Pabeigt tehnisko un lietotāju testēšanu un nodrošināt risinājuma gatavību ne vēlāk kā līdz 2027.gada februāra beigām.

4.4. Iepirkumu procedūras (2027. gada 1.–2. ceturksnis)
· Organizēt galveno izstrādes iepirkumu par SKLOIS/MNSW pilnveidi, RIM integrāciju, URAM savietojamību, nepieciešamajām EMSWe kopīgo komponentu integrācijām un sasaisti ar Ostu platformu.
· Nodrošināt izstrādes iepirkumu pie nosacījuma, ka vienotās darba vides izstrāde tiek organizēta saskaņoti ar SKLOIS/MNSW izstrādi un kopējo laidienu plānu
· Paralēli nodrošināt neatkarīgas testēšanas pakalpojumu un nepieciešamās infrastruktūras vai mākoņpakalpojumu iepirkumu, lai testēšanas vide būtu pieejama no pirmā nodevuma.

4.5. Sistēmas izstrāde un pakāpeniska ieviešana (2027. gada 2. ceturksnis–2028. gada 2. ceturksnis)
1. posms – tehniskais ziņojumapmaiņas kanāls: RIM integrācija un konfigurēšana, AS4/eDelivery ziņojumapmaiņas izveide, CAS valsts publicētāja mezgla integrācija, ja tā apstiprināta, un tehniskā savietojamības testēšana ar EK/EMSA.
2. posms – identitātes un pamata integrācijas: URAM savietojamība, centralizēta autentifikācija, lietotāju reģistrācijas process un pirmās pilnās datu plūsmas starp SKLOIS/MNSW, Ostu platformu un kompetento iestāžu sistēmām.
MVP – tehniskās atbilstības demonstrācija (2027. gada 3. ceturksnis): Vismaz viena pilnībā funkcionējoša formalitāte produkcijai pietuvinātā vidē, ietverot iesniegšanu, validāciju, maršrutēšanu, atbildes ziņojumu un audita pierakstu. MVP nav uzskatāms par pilnu EMSWe regulatīvo atbilstību.
3. posms – formalitāšu iteratīva pievienošana: Formalitātes tiek pievienotas regulāros, īsos laidienos, nevis tikai reizi sešos mēnešos. Prioritātes nosaka formalitāšu pārklājuma matrica un normatīvie termiņi.
4. posms – pilna integrācija, drošība un pāreja: Pilna saskarņu kopa, slodzes, drošības, darbības nepārtrauktības un atjaunošanas testi, datu migrācija, paralēlā darbība, produkcijas pārejas un atkāpšanās plāns, kā arī nodošana uzturēšanai.

4.6. Starptautiskā sadarbība, testēšana un komunikācija (2026. gada 4. ceturksnis–2028. gada 2. ceturksnis)
· Regulāri informēt Eiropas Komisiju un EMSA par Latvijas gatavību, starpposmu rezultātiem, riskiem un pagaidu risinājumiem.
· Nodrošināt RIM, ziņojumu ieviešanas vadlīniju (MIG), XSD shēmu, biznesa noteikumu, atbildes ziņojumu, URAM, CAS un SafeSeaNet integrācijas testēšanu.
· Organizēt pilna cikla testus ar kuģu aģentiem, kuģošanas sabiedrībām un datu pakalpojumu sniedzējiem.
· Sagatavot lietotāju apmācību, atbalsta materiālus, palīdzības dienesta modeli un vienotu informācijas vietni.

6. Projekta partneri un iesaistītās puses

Satiksmes ministrija (SM) – finansējuma saņēmējs, projekta īstenotājs, SKLOIS pārzinis un EMSWe valsts koordinators.
Centrālā finanšu un līgumu aģentūra (CFLA) – sadarbības iestāde.
VSIA “Latvijas Jūras administrācija” (LJA) – projekta īstenošanas partneris un SKLOIS IKT resursu un pakalpojumu pārvaldītājs saskaņā ar deleģējumu.
Ostu platformas atbildīgā juridiskā persona – sadarbības partneris vienotās lietotāju darba vides un ar to saistīto pakalpojumu nodrošināšanai.
Kompetentās valsts institūcijas – VID, Valsts robežsardze, VVD, PVD, NBS Jūras spēku Krasta apsardzes dienests, CSP un citas institūcijas atbilstoši formalitāšu pārklājuma matricai.
Lietotāji – kuģu aģenti, kuģošanas sabiedrības, kuģu operatori, datu pakalpojumu sniedzēji un citi deklarētāji.

7. Projekta vadības un ilgtspējas prasības
· Izstrādāt un regulāri aktualizēt projekta risku reģistru, īpaši izceļot normatīvo termiņu, iepirkumu, integrāciju, datu kvalitātes, kiberdrošības un ārējo atkarību riskus.
· Nodrošināt izmaiņu un laidienu pārvaldību, konfigurācijas kontroli, pilnu auditācijas pierakstu un dokumentācijas aktualizēšanu.
· Apstiprināt uzturēšanas, licencēšanas, infrastruktūras un atbalsta finansēšanas modeli vismaz pieciem gadiem pēc projekta pabeigšanas.
· Nodrošināt garantijas periodu, zināšanu nodošanu, pirmkoda un tehniskās dokumentācijas pieejamību, kā arī valsts iespēju pārņemt vai nodot uzturēšanu citam pakalpojuma sniedzējam.
· Pirms produkcijas palaišanas apstiprināt darbības nepārtrauktības, katastrofu seku novēršanas, datu atjaunošanas un atkāpšanās plānus.

9. Kritiskie priekšnoteikumi plāna apstiprināšanai
· Juridiski un tehniski noformēta SKLOIS/MNSW un Ostu platformas atbildības sadale.
· Apstiprināts PoUS paātrinātais darba virziens ar izpildes termiņu līdz 2027. gada februāra beigām.
· Saskaņots grafiks ar projekta pasi, projekta iesniegumu un CFLA līgumu vai sagatavoti nepieciešamie grozījumi.
· Identificēta Ostu platformas atbildīgā juridiskā persona un noslēgts pilnvērtīgs sadarbības līgums.
· Apstiprināta pilna formalitāšu pārklājuma matrica un izmērāmi pieņemšanas kritēriji katram posmam.

